text: Arco Real Estate: Търсят се парцели и къщи в Банкя и жилища след Акт 14
  16 ное 2021 | 16:00 1869
  Пазарът на недвижими имоти продължава своя възходящ тренд и през третото тримесечие на 2021 г., констатират от една от водещите имотни агенции в страната Arco Real Estate.
  Прогнозите в началото на текущата година за ръст в продажбите на недвижимите имоти започнаха да се реализират с по-високи от очакваното темпове, което беше предпоставка за бързото регенериране на сектора.
  Стимулиращата банкова политика, търсенето на по-просторни и обърнати към природата жилища са само част от факторите, които привлякоха купувачите обратно към имотния пазар.
  Новото строителство откликна на нуждите на купувачите, предоставяйки им повече затворени комплекси, апартаменти с тераси и зелени площи, повече стаи и по-големи квадратури, посочват още от агенцията.
  През третото тримесечие на 2021 г. продължават да се търсят двустайни и тристайни апартаменти. Основен интерес представляват жилища след акт 14, а тези на "зелено" са атрактивни при добри ценови условия или гъвкава схема на плащане.
  По данни на агенцията сделките за завършени двустайни апартаменти продължават да се случват на нива от 90 000 евро – 120 000 евро, като тази сума може да достигне и до 140 000 евро, ако е включено паркомясто.
  Сделките с тристайни апартаменти през Arco Real Estate се случват на нива между 120 000 и 160 000 евро, като могат да варират с 20 000 – 30 000 евро, в зависимост от района, степента на завършеност и наличието на паркомясто.
  Продължава тенденцията сделките да се случват в по-кракти срокове и на купувачите се налага да взимат решения по-бързо.
  Преобладава търсенето в кварталите Малинова долина, Център и широк Център, Бояна, Кръстова вада, Манастирски ливади, Овча купел. Засилен е интересът към кварталите Люлин-5 или Люлин-център, където се наблюдава ново строителство, а цените все още държат по-ниски нива.
  Нараства търсенето на къщи или парцели за къщи в град Банкя. Бюджетите на купувачите варират в широкия дипазон от 120 000 евро до 250 000 евро, в зависимост от състоянието на къщата. Не лиспва интерес и към напълно обзаведени къщи над 450 000 евро, както и на парцели между 75 000 и 100 000 евро.
  През третото тримесечие на 2021 г. преобладаващи са отново апартаментите. Забелязва се лек спад на предлагането на къщи спрямо предходния период.
  По-голямата част от предлагането е монолитно строителство с по-голям процент на новото строителство в етап на строеж. В северните квартали се наблюдава засилено строителство и предлагане на жилища в начален етап на строителство от 800 евро/м2 до 890 евро/м2 и в диапазона 1050 - 1250 евро за жилище пред акт 16.
  Най-активно сред клиентите продавачи на Arco Real Estate е предлагането в кв. "Кръстова вада" (1325 евро/м2), "Манастирски ливади" (1360 евро/м2), "Бояна" (1330 евро/м2), "Малинова долина" (1250 евро/м2) и "Овча купел" (1130 евро/м2), като последните два са и сред лидерите в новото строителство.
  Градът под тепетата продължава да бележи значителни ръстове в сделките с имоти, като те достигат нива от 19% нагоре спрямо същия период на 2020 година. Темпът на издадени разрешителни за строеж е умерен, като не се забелязват резки ръстове или спадове спрямо предходни периоди.
  По данни на имотната агенция търсенето на двустайни апартаменти в града с е повишило, достигайки средни ценови нива от 67 000 евро.
  В централната част двустайните апартаменти варират в порядъка на 78 000 – 105 000 евро. Тристайните апартаменти се предлагат между 80 000 – 120 000 евро, като в Център цената им варира в широкия диапазон 100 000 – 150 000 евро. Цената на квадратен метър в Център е 1000-1100 евро/м2, като се срещат цени до 1400 евро/м2.
  Най-активно предлагане има в кварталите Кършияка (750 – 1000 евро/м2), Кючук Париж (650 – 900 евро/м2) и Смирненски (650 – 9000 евро/м2).
  Повишеното търсене може да се окаже фактор в покачването на цените на жилищата, ако предлагането поддържа същите или по-ниски нива.